મુલુંડ (વેસ્ટ)માં PK રોડ પર રહેતા અને સિવિલ કામ કરતા ૪૪ વર્ષના ગુજરાતી રજની પરમારને અચાનક તેમના ઘરની નીચેના ભાગમાં એક દુકાનના ઓટલા પરથી ગઈ કાલે સવારે પડી જતાં પ્રાઇવેટ હૉસ્પિટલમાં ખસેડવામાં આવ્યા હતા. ફરજ પરના ડૉક્ટરે તેમને મૃત જાહેર કર્યા હતા. તેમની બૉડીને ઘરે અંતિમ સંસ્કાર માટે પરત લાવવામાં આવી હતી, પરંતુ પોલીસને આ ઘટના વિશે કોઈએ જાણ કરી હતી. બાદમાં પોલીસે બૉડીને ઘાટકોપરની રાજાવાડી હૉસ્પિટલમાં પોસ્ટમૉર્ટમ માટે મોકલી હતી. જોકે આ ઘટનામાં પરિવારના સભ્યોએ હાર્ટ-અટૅકને કારણે આકસ્મિક મૃત્યુ થયું હોવાનું જણાવ્યું હતું, જ્યારે મુલુંડ પોલીસને પ્રાથમિક રીતે આ કેસમાં કાંઈ શંકાસ્પદ જણાયું નથી, પરંતુ પોસ્ટમૉર્ટમ રિપોર્ટ આવ્યા પછી આ વિશે ચોક્કસ તારણ પર આવી શકાય એમ જણાવ્યું હતું.